**Europos Sąjungos narkotikų agentūra pirmą kartą įvertino Lietuvą aukštu balu**

2025 m. spalio 21-22 d. pirmą kartą vyko Narkotikų, tabako ir alkoholio kontrolės departamento vykdomų pagrindinio nacionalinio centro (angl. *National Focal Point, NFP*) veiklų sertifikavimo procesas, kurį atliko Europos Sąjungos narkotikų agentūra (angl. *European Union Drugs Agency, EUDA*).

„Galime pasidžiaugti aukštu įvertinimu, mūsų pagrindinis nacionalinis centras EUDA ekspertų buvo įvertintas 39 balais iš 45 galimų. Tai tikrai puikus rezultatas ir mūsų komandos darbo įvertinimas už ilgametį darbą“, – džiaugiasi Narkotikų, tabako ir alkoholio kontrolės departamento (NTAKD) atstovė Brigita Rašimaitė, kuri yra ir pagrindinio nacionalinio centro vadovė.

Sertifikavimo metu EUDA vertino, kaip pagrindinis nacionalinis centras įgyvendina paskirtas funkcijas, bendradarbiauja su įvairių sektorių – ypač sveikatos, teisingumo, teisėsaugos, mokslo bei pilietinės visuomenės – atstovais ir kokiu mastu taiko Reitox tinklo kokybės standartus. „Šis sertifikavimas yra svarbus žingsnis stiprinant nacionalinę narkotikų stebėsenos sistemą ir užtikrinant aukščiausius kokybės standartus duomenų rinkimo ir analizės srityse, tai taip pat svarbu siekiant įvertinti su narkotikais susijusią situaciją visoje Europoje ar atskiruose jos regionuose “, – pastebi dr. Rita Sketerskienė, NTAKD direktorė.

Lietuva yra devintoji šalis, kurioje šiais metais EUDA vertintojai lankėsi gyvai. Šis sertifikavimo procesas apima išsamų savęs įsivertinimą, klausimyno analizę bei dialogą su EUDA ekspertais. Sertifikavimo rezultatai leis įvertinti centro brandą pagal keturis pajėgumo lygius – nuo „žemo“ iki „pažengusio“.

Dėl Reitox sertifikavimo projekto ir metodologijos buvo susitarta 2019 m. lapkričio mėn. Sertifikavimo klausimynas, skirtas pagrindinių nacionalinių centrų veiklos pagal kokybės standartus stebėsenai, buvo sukurtas ir patvirtintas 2020 m. gegužės mėn.

Sertifikavimas – tai ne tik kokybės įvertinimas, bet ir galimybė toliau stiprinti nacionalinį duomenų tinklą, kadangi jo metu susitariama dėl veiksmų, kurių pagrindinis centras gali imtis veiklos sustiprinimui.

*Nuotraukoje: EUDA ekspertai, NTAKD komanda ir partneriai.*